নিজস্ব প্রতিবেদন: ফের মেট্রোয় ভোগান্তি। অফিস টাইমেই দীর্ঘক্ষণ বন্ধ মেট্রো চলাচল। মেট্রো কর্তৃপক্ষের তরফে জানা গিয়েছে নোয়াপাড়া-দমদম স্টোশনের মাঝে লাইন পারাপার করতে গিয়ে বিদ্যুত্পৃষ্ট হয়েছেন এক ব্যক্তি। সূত্রের খবর ওই ব্যক্তি না কি লাইন পারাপার করার সময় থার্ড লাইন স্পর্শ করে ফেলেন। যার ফলেই এই বিপত্তি । প্রসঙ্গত ওই ব্যক্তি এখনও জীবিত আছেন। মেট্রো লাইন থেকে উদ্ধার করে তাঁকে হাসপাতালে নিয়ে যাওয়া হয়েছে বলেই জানা যাচ্ছে। তবে ওই ব্যক্তি ঠিক কারণে লাইনে নেমেছিলেন সেবিষয়ে এখনই স্পষ্ট করে কিছু জানা যায়নি। প্রাথমিক ভাবে অনেকেই এই ঘটনাকে আত্মহত্যার চেষ্টা বলে দাবি করলেও মেট্রো কর্তৃপক্ষ এই বিষয়ে কিছু স্পষ্ট করেনি। উল্টে, ওই ব্যক্তি আদৌ আত্মহত্যা করতে চেয়েছিলেন না কি এই ঘটনা নিছকই দুর্ঘটনা, তা খতিয়ে দেখা হচ্ছে। যদিও, প্রশ্ন থাকছেই, এতো নিরাপত্তার মধ্যেও কীভাবে লাইনে নেমে পড়লেন ওই ব্যক্তি? এই ঘটনার পর দীর্ঘক্ষণ বন্ধ থাকে মেট্রো চলাচল। দমদম থেকে গিরিশ পার্ক পর্যন্ত বন্ধ থাকে মেট্রো। যার ফলে অফিস টাইমেই চূড়ান্ত ভোগান্তির সম্মুখীন হতে হয় নিত্যযাত্রীদের।